**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 25.11.2024, ora 08.00 – 26.11.2024, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 26.11.2024, ora 08.00**

**RÂURI:**

Debitele au fost relativ staționare, exceptând râurile din bazinele hidrografice: Someș, Crasna, Barcău, Crișuri, Mureș, Bega Veche, Bega, Timiș și bazinul superior și mijlociu al Oltului, unde au fost în scădere ușoară.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice Bega, Bârzava și pe unii afluenți ai Mureșului superior și inferior și mai mici (sub 30% din normalele lunare) pe râurile din bazinele hidrografice: Cerna, Bârlad, Tazlău, Buzău și pe unii afluenți din bazinul mijlociu și inferior al Jiului și din bazinele Argeșului și Prutului.

Formațiunile de gheață (gheață la maluri, năboi) existente s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi, în general, staționare, exceptând cursurile mijlocii și inferioare ale Someșului, Crișurilor, Mureșului, Timișului și cursul superior și mijlociu al Oltului, unde vor fi în scădere.

Creșteri izolate de niveluri și debite se pot înregistra pe unele râuri din zonele de munte, mai ales pe cele din nordul, vestul și centrul țării, ca urmare a cedării apei din stratul de zăpadă și precipitațiilor prognozate, slabe cantitativ.

Formațiunile de gheață (gheață la maluri, năboi) existente vor fi în ușoară restrângere și diminuare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș) în intervalul 25 – 26.11.2024 a fost în creștere, având valoarea de 3100 m3/s,** sub media multianuală a lunii **noiembrie (4650 m3/s).**

În aval de Porţile de Fier debitele au fost în creștere pe sectorul Gruia – Bechet și în scădere pe sectorul Corabia - Tulcea.

**Debitul la intrarea în** **țară (secțiunea Baziaș) va fi în creştere (3500 m3/s).**

În aval de Porţile de Fier debitele vor fi în creştere pe sectorul Gruia – Giurgiu și în scădere pe sectorul Oltenița – Tulcea.

**2.** **Situaţia meteorologică în intervalul 25.11.2024, ora 08.00 – 26.11.2024, ora 08.00**

**În ţara,** valorile termice au continuat să crească față de ziua anterioară în cea mai mare parte a teritoriului și s-au situat peste cele specifice datei în vest (abateri pozitive de 3...4 grade) și în jurul acestora în celelalte regiuni. Cerul a fost mai mult senin ziua în estul și sud-estul țării și variabil în rest. Vântul a suflat slab și moderat, cu unele intensificări pe crestele Carpaților Meridionali. Stratul de zăpadă, măsurat în plaformele stațiilor meteo la ora 20, era prezent la munte (până la 40 cm la Ceahlău Toaca, în nordul Carpaților Orientali), local în Transilvania (până la 21 cm) și Maramureș (până la 8 cm), pe alocuri în Crișana (până la 2 cm) și în nordul Moldovei (până la 6 cm) și izolat în depresiunile din nordul Olteniei (până la 7 cm). Temperaturile maxime s-au încadrat între 1 grad la Joseni și 13 grade la Lugoj, iar la ora 6 se înregistrau -7 grade la Tulcea și 9 grade la Oravița. Noaptea s-a format ceață în depresiuni.

***Observație:*** *au fost emise* ***6 atenționări cod galben******pentru fenomene meteorologice periculoase imediate****.*

**La Bucureşti,** vremea a fost frumoasă, iar valorile termice diurne au fost comparabile cu cele din ziua precedentă. Cerul a fost mai mult senin, iar vântul a suflat în general slab. Temperatura maximă a fost de 8 grade la Afumați și 9 grade la Băneasa și Filaret, iar la ora 06 erau -3 grade în Băneasa, -2 grade la Afumați și 0 grade la Filaret.

**3. Prognoza meteorologică în intervalul 26.11.2024, ora 08.00 – 27.11.2024, ora 08.00**

**În ţara,** regimul termic va fi apropiat de cel normal, exceptând zonele de munte și sud-vestul și centrul țării, unde va caracteriza o vreme caldă pentru această dată calendaristică. Cerul va fi variabil, cu înnorări temporare în vestul, centrul și nordul teritoriului, unde izolat se vor semnala precipitații slabe, mai ales seara și noaptea, ploi și burniță în zonele joase de relief și mixte la munte. Pe alocuri vor fi condiții de polei. Vântul va sufla slab și moderat, cu ușoare intensificări pe crestele montane. Temperaturile maxime se vor încadra în general între 4 și 12 grade, iar cele minime vor fi cuprinse între -5 și 4 grade. Local, dimineața și noaptea, în zonele joase se va semnala ceață.

**La Bucureşti,** vremea va fi în general frumoasă. Cerul va fi variabil, mai mult senin ziua, iar vântul va sufla slab până la moderat. Temperatura maximă va fi în jurul valorii de 10 grade, iar cea minimă de -4...-1 grad.

**4. Informare nivometeorologică pentru perioada 25.11.2024 ora 16 - 28.11.2024 ora 20, la altitudini de peste 1500 m.**

**ZONA MONTANĂ ÎNALTĂ- - risc 2 - moderat**

La peste 1800 m, jumătatea superioară a stratului este puţin stabilizată, având în structură numeroase plăci de vânt şi cruste de gheaţă. Pe văile și pantele adăpostite se menţin acumulările mai vechi zăpadă. Pe fondul vântului intens din prima parte a nopţii zăpada va fi în continuare spulberată şi troienită.

Sub 1800 m, stratul este mai redus, uşor umezit la suprafaţă, dar pe văile şi în zonele adăpostite zăpada spulberată de la altitudinile mai mari se regăseşte în depozite însemnate. Odată cu temperaturile negative inclusiv ziua, stratul se va stabiliza uşor.

La peste 1400 metri vor fi condiții de avalanşe de dimensiuni mici în zonele cu acumulări mai importante de zăpadă.

**PROGNOZA VREMII ÎN INTERVALUL 25-28.11.2024:**

Vremea se va încălzi în cursul zilei de astăzi și mâine, cu temperaturi diurne preponderent pozitive, urmând a înregistra o răcire în zilele de miercuri-joi(27-28.11.2024), când temporar sunt așteptate precipitații locale, mai ales ninsori, ce pot depune în cursul zilei de joi câțiva cm de zăpadă proaspătă, în special în masivele vestice. Cerul va fi temporar noros. De astăzi până miercuri-inclusiv, precipitațiile se vor semnala pe arii restrânse și vor fi slabe, mixte. Vântul va sufla moderat, cu intensificări temporare de 40-60 km/h pe creste. Se va semnala temporar ceață, asociată trecător și cu depuneri de chiciură pe creste.

**Temperaturi prognozate în intervalul 25 - 28.11.2024:**

**Peste 1800 m:**

temperaturi minime: în general între -6 la 0 grade

temperaturi maxime: în general între -2 și 5 grade, ușor mai scăzute în ultima zi

**Vânt la peste 2000 m:** din sector nord-vestic, vestic și sud-vestic, cu viteze temporare de 40-60 km/h

**Izoterma de 0 grade:** oscilează între 1000 și 2500 m, cu valorile mai crescute la orele amiezelor

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 22.11.2024, **la staţia cu indicativul B-11,** în data de 24.11.2024, **la staţia cu indicativul AG-3.**

***Agenția pentru Protecția Mediului Timiș*** informează despre producerea, în data de 23.11.2024, ora 10.30, unei poluări accidentale a aerului cu circa 596 smc gaze, din cauza apariției unei neetanșeități pe colectorul distribuţie gaze LTS . Dezbenzinare Calacea – Sânnicolau Mare, tronson 6", județul Timiș. Timpul de producere al fenomenului: 15 minute – neetanșeitățile au fost identificate la ora 10:45, iar izolarea a fost efectuată la ora 10:00. Lucrarea a fost realizată prin mijloace proprii de către operatorul SC EXPERT PETROLEUM SRL.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**